Návrh
Z á k o n
z  ....................... 2004
o študentských pôžičkách a o zmene a doplnení niektorých zákonov

Čl. I
§ 1
Úvodné ustanovenie
Tento zákon upravuje poskytovanie študentských pôžičiek (ďalej len „pôžička“) študentom vysokých škôl z prostriedkov študentského pôžičkového fondu na krytie nákladov spojených s platením školného podľa osobitného predpisu.)
§ 2
Študentský pôžičkový fond (ďalej len „fond“) je zoskupením finančných zdrojov za účelom poskytovania pôžičiek na krytie nákladov na úhradu školného1) študentom vysokých škôl.
§ 3
Zdroje fondu
(1)	Zdrojmi fondu sú
a)	peňažné prostriedky poskytnuté zo štátneho rozpočtu,
b)	splátky pôžičiek poskytnutých z fondu a úroky z týchto pôžičiek,
c)	splátky pôžičiek poskytnutých podľa doterajších  predpisov,)
d)	peňažné prostriedky poskytnuté z darov a príspevkov od tuzemských a zahraničných   právnických osôb a fyzických osôb,
e)	úroky z prostriedkov fondu uložených v banke,
f)	príjmy zo sankcií za porušenie zmluvných podmienok,
g)	príjmy z poplatkov a náhrad podľa podmienok určených v zmluve o pôžičke,
h)	iné príjmy. 
(2)	Peňažné prostriedky fondu možno použiť len na poskytovanie pôžičiek podľa tohto zákona.
(3)	Finančné prostriedky fondu budú uložené na osobitnom účte Ministerstva školstva Slovenskej republiky (ďalej len „ministerstvo“)  vedeného podľa osobitného predpisu. )
§ 4
Správa fondu
(1)	Fond spravuje právnická osoba založená štátom podľa osobitného predpisu 4) na základe zmluvy o správe fondu (ďalej len „správca“). 
(2)	Zmluvu o správe fondu uzatvára v mene štátu so správcom ministerstvo. Pred uzavretím zmluvy o správe fondu je potrebné vyjadrenie Ministerstva financií Slovenskej republiky (ďalej len „ministerstvo financií“).
(3)	Správca pri plnení úloh podľa tohto zákona koná v mene ministerstva a prostriedky fondu je povinný sledovať a evidovať oddelene od prostriedkov určených na správu fondu.
(4)	Zmluva o správe fondu obsahuje okrem všeobecných náležitostí splnomocnenie na uzatváranie zmlúv o pôžičkách študentom vysokých škôl a ustanovenia o výške a spôsobe poukazovania úhrady za správu fondu. 
(5)	Ministerstvo môže jednostranne vypovedať zmluvu o správe fondu.
(6)	Všeobecné obchodné podmienky pre poskytovanie pôžičiek študentom vysokých škôl  vydáva správca po schválení ministerstvom financií. Všeobecné obchodné podmienky pre poskytovanie pôžičiek študentom vysokých škôl obsahujú najmä
a)	spôsob určovania úrokovej sadzby, pre ktorý sa môže študent, ktorý čerpá pôžičku (ďalej len „dlžník“) rozhodnúť; všeobecné obchodné podmienky obsahujú aj pevne určenú úrokovú sadzbu,
b)	lehotu splatnosti pôžičiek, pre ktorú sa môže dlžník rozhodnúť; jedna z ponúknutých lehôt splatnosti je  najmenej  10 rokov,
c)	úrokovú sadzbu pôžičky pre jednotlivé typy pôžičiek s rovnakým profilom,
d)	výšku dodatočnej úrokovej sadzby pre jednotlivé typy pôžičiek poskytovaných dlžníkom bez ručiteľa; dodatočná úroková sadzba nemôže byť vyššia ako 1,5%. 
(7)	Rovnaký profil majú pôžičky, ktoré majú rovnakú lehotu splatnosti a rovnaký spôsob určovania úrokovej sadzby.  
(8)	Náklady na správu fondu sa uhrádzajú zo štátneho rozpočtu a sú rozpočtované v kapitole ministerstva.
(9)	Kontrolu správy fondu vykonáva dozorná rada fondu (ďalej len „dozorná rada“), ktorá  má  troch členov. 
(10)	Predsedu a členov dozornej rady vymenúva a odvoláva minister školstva Slovenskej republiky (ďalej len „minister“); jedného z členov dozornej rady vymenúva a odvoláva minister na návrh Študentskej rady vysokých škôl. 
(11)	Funkčné obdobie predsedu a členov dozornej rady je dvojročné a do funkcie môžu byť vymenovaní najviac na dve po sebe nasledujúce funkčné obdobia. 
(12)	Dozorná rada schvaľuje svoj rokovací poriadok.
(13)	Dozorná rada informuje o výsledku vykonaných kontrol najmenej raz do roka ministra, ministra financií Slovenskej republiky, Slovenskú rektorskú konferenciu a Študentskú radu vysokých škôl. 
_______________________
4)   § 5 ods. 1 zákona č. 213/1997 Z. z. o neziskových organizáciách poskytujúcich všeobecne prospešné služby v znení neskorších predpisov
(14)	Členstvo v dozornej rade je čestné.

§ 5
Nárok na pôžičku
(1)	Nárok na pôžičku má každý študent vysokej školy, ktorý o pôžičku požiada (ďalej len „žiadateľ“) a spĺňa podmienky určené týmto zákonom.
(2)	Nárok na pôžičku má žiadateľ, ktorý
a)	má trvalý pobyt na území Slovenskej republiky,
b)	študuje na vysokej škole na území Slovenskej republiky, alebo na zahraničnej vysokej škole. 
§ 6
Žiadosť o pôžičku
(1)	Žiadateľ podá (ods. 5 a 6) písomne žiadosť o pôžičku (ďalej len „žiadosť") súčasne s návrhom zmluvy o pôžičke na tlačivách, ktorých vzory vydá správca.
(2)	Žiadosť podľa odseku 1 obsahuje osobné údaje žiadateľa
a)	meno, priezvisko, rodné priezvisko, akademický titul, 
b)	dátum narodenia,
c)	rodné číslo,
d)	adresu trvalého pobytu,
e)	štátnu príslušnosť.
(3)	Žiadosť ďalej obsahuje
a)	názov a adresu vysokej školy na ktorej žiadateľ študuje,
b)	názov študijného programu, ktorý žiadateľ študuje,
c)	potvrdenie vysokej školy, že žiadateľ je jej študentom.
(4)	Správca môže osobné údaje žiadateľa podľa odseku 2 a osobné údaje podľa § 7  spracovávať len na účel poskytovania študentských pôžičiek.
(5)	Žiadateľ, ktorý študuje na vysokej škole v Slovenskej republike, predkladá žiadosť spolu s návrhom zmluvy na vysokej škole, na ktorej študuje, a to pri zápise na štúdium príslušného študijného programu a na začiatku akademického roku. Vysoká škola, ktorá žiadosť prijala, potvrdí, že žiadateľ je jej študentom a uvedie výšku školného pre študijný program a formu štúdia žiadateľa. Vysoká škola predloží zoznam žiadateľov spolu so žiadosťami a návrhmi zmlúv o pôžičke správcovi do 20. októbra kalendárneho roku.
(6)	Žiadateľ, ktorý študuje na zahraničnej vysokej škole, predkladá svoju žiadosť priamo správcovi do 20. októbra kalendárneho roku. Žiadateľ, ktorý študuje na zahraničnej vysokej škole, je povinný predložiť potvrdenie zahraničnej vysokej školy o tom, že žiadateľ je jej študentom  a potvrdenie o výške školného.
(7)	Správca uzavrie so žiadateľom, ktorý splnil podmienky nároku na pôžičku, zmluvu o pôžičke najneskôr do 31. januára nasledujúceho roka. Súčasne o tom informuje vysokú školu, na ktorej žiadateľ študuje; to neplatí, ak ide o zahraničnú vysokú školu.
(8)	Pôžička sa poskytuje na obdobie akademického roka. 
(9)	Správca prevedie objem finančných prostriedkov zodpovedajúci poskytnutej pôžičke na účet vysokej školy vo dvoch rovnakých splátkach v termínoch podľa osobitného predpisu;5) to neplatí, ak ide o zahraničnú vysokú školu. Správca bezodkladne po zaplatení finančných prostriedkov doručí doklad o ich zaplatení študentovi vysokej školy.
§ 7
Zmluva o pôžičke
(1) Zmluva o pôžičke obsahuje
a)  identifikačné údaje veriteľa (§ 4 ods. 3) sú
                1. názov správcu,
                2. adresa sídla správcu,
                3. identifikačné číslo organizácie,
                4. daňové identifikačné číslo,
                5. meno, priezvisko, rodné priezvisko, akademický titul, adresa štatutárneho zástupcu správcu,

b) osobné údaje dlžníka (§ 6 ods. 7) sú
                 1. meno, priezvisko, rodné priezvisko, akademický titul,
                 2. dátum narodenia,
                 3. rodné číslo,
                 4. adresa trvalého pobytu,
                 5. štátna príslušnosť,
c) typ pôžičky,
d) výšku poskytovanej pôžičky,
e) úrokovú sadzbu pôžičky,
f) lehotu splatnosti pôžičky,
g) podmienky čerpania pôžičky,
h) sankcie za porušenie zmluvných podmienok,
i) zabezpečenie návratnosti,
j) iné dohodnuté podmienky.
(2) Ak dlžník má ručiteľa, uvedú sa v zmluve aj osobné údaje ručiteľa a prílohou zmluvy o pôžičke je písomné vyhlásenie ručiteľa podľa osobitných predpisov.6)
(3) Osobné údaje ručiteľa sú
a)	meno, priezvisko, rodné priezvisko, akademický titul,
b)	dátum narodenia,
c)	rodné číslo,
d)	adresa trvalého pobytu,
e)	štátna príslušnosť,
f)	názov, adresa zamestnávateľa, pracovné zaradenie,
g)	dátum nástupu do zamestnania k uvedenému zamestnávateľovi,
h)	potvrdenie zamestnávateľa o hrubom mesačnom príjme za predchádzajúci rok.
___________________________
5)   § 92 ods. 17 zákona č. 131/2002 Z. z. v znení neskorších predpisov.
6)   § 546 až 550 Občianskeho zákonníka.
§ 8
Výška pôžičky
(1)	Žiadateľovi možno počas jedného akademického roka na štúdium jedného študijného programu poskytnúť pôžičku alebo dodatočné zvýšenie pôžičky najviac do výšky skutočného školného, ktoré podľa osobitného predpisu1) určila vysoká škola pre príslušný študijný program na príslušný akademický rok, v ktorom  si uplatnil  nárok na pôžičku, a to najviac vo výške trojnásobku  základu určeného podľa osobitného predpisu.1)
(2)	Žiadateľovi možno spolu poskytnúť pôžičku najviac vo výške tridsaťnásobku základu určeného podľa osobitného predpisu7) pre akademický rok, v ktorom sa žiadosť o poskytnutie pôžičky alebo dodatočného zvýšenia pôžičky posudzuje. Jednému žiadateľovi možno pôžičku alebo dodatočné zvýšenie pôžičky poskytnúť najviac počas desiatich akademických rokov.
§ 9
Úroková sadzba
(1)	Úroková sadzba pre pôžičky sa určuje na základe nákladov štátu na získanie finančných prostriedkov na poskytnutie týchto pôžičiek.
(2)	Úroková sadzba sa dohodne v zmluve o pôžičke ako pevná alebo pohyblivá.
(3)	Pevnú úrokovú sadzbu možno zmeniť len so súhlasom oboch zmluvných strán. Ak od 1. októbra roka nasledujúceho po poskytnutí pôžičky alebo po poslednom dodatočnom zvýšení pôžičky uplynie počet rokov zodpovedajúci lehote splatnosti uvedenej v zmluve o pôžičke zvýšenej o jeden rok, pevná úroková sadzba sa mení na pohyblivú.
(4)	Pohyblivá úroková sadzba sa určuje raz ročne vo všeobecných obchodných podmienkach.
(5)	Úroková sadzba sa dohodne v zmluve o pôžičke s dlžníkom, ktorý má ručiteľa spĺňajúceho podmienky ustanovené týmto zákonom, ako sadzba rovná úrokovej sadzbe pre pôžičku daného profilu. 
(6)	Úroková sadzba sa dohodne v zmluve o pôžičke s dlžníkom, ktorý nemá ručiteľa spĺňajúceho podmienky ustanovené týmto zákonom, ako sadzba rovná úrokovej sadzbe pre pôžičku daného profilu, zvýšená o dodatočnú úrokovú sadzbu pre pôžičky poskytované dlžníkom bez ručiteľa určenú vo všeobecných  obchodných podmienkach fondu. Vo všeobecných obchodných podmienkach fondu možno určiť aj iné spôsoby zabezpečenia pohľadávky vyplývajúcej zo zmluvy o pôžičke; v takom prípade sa uplatní úroková sadzba pre pôžičku príslušného profilu nezvýšená o dodatočnú úrokovú sadzbu pre pôžičky poskytované dlžníkom bez ručiteľa. 
(7)	S dlžníkom, ktorý pri uzavretí zmluvy o pôžičke nemal ručiteľa spĺňajúceho podmienky ustanovené týmto zákonom, uzavrie správca počas obdobia splácania pôžičky na jeho žiadosť dodatok k zmluve obsahujúci ručenie, ak dlžník získal ručiteľa spĺňajúceho podmienky ustanovené týmto zákonom. Dodatok k zmluve o pôžičke sa zároveň doplní o zmenu úrokovej sadzby pôžičky na úrokovú sadzbu nezvýšenú o dodatočnú úrokovú sadzbu.
(8)	Ručiteľom môže byť občan Slovenskej republiky s trvalým pobytom na území Slovenskej republiky, ktorý v čase ručenia má pracovný pomer na neurčitý čas alebo iný pravidelný  zdroj príjmu.

___________________
7)   § 92 ods. 1 zákona č. 131/2202 Z. z. v znení neskorších predpisov

(9)	Dlžník je povinný bezodkladne oznámiť správcovi všetky skutočnosti, ktoré by mohli mať vplyv na plnenie povinností dlžníka alebo ručiteľa  vyplývajúce zo zmluvy  o pôžičke alebo by mohli mať vplyv na výšku úrokovej sadzby. Ak dlžník takúto povinnosť nesplní, je správca oprávnený zvýšiť dohodnutú úrokovú sadzbu o dodatočnú úrokovú sadzbu v súlade so všeobecnými obchodnými podmienkami fondu.

§ 10
Výška mesačnej splátky
(1)	Dlžník spláca  pôžičku bežnou mesačnou splátkou, ak tento zákon neustanovuje inak.
(2)	Bežná mesačná splátka pôžičky je pevná mesačná splátka, ktorá v určenej lehote splatnosti pôžičky  a pri určenej úrokovej sadzbe pôžičky zabezpečí splatenie pôžičky.
(3)	Bežná mesačná splátka sa mení pri zmene úrokovej sadzby, zmene lehoty splatnosti, pri dodatočnom zvýšení pôžičky alebo zmene istiny pôžičky z iných dôvodov.
(4)	Správca určuje každý rok bežnú mesačnú splátku na obdobie od 1. októbra bežného roka do 30. septembra nasledujúceho roka a informuje o nej dlžníka do 15. septembra bežného roka spolu s termínmi jej splatnosti. 
(5)	Ak dlžník požiada správcu do 30. júna bežného roka o určenie nulovej mesačnej splátky z dôvodu pokračovania v štúdiu v nasledujúcom akademickom roku a do 1. novembra bežného roka správcovi preukáže, že splnil podmienky na určenie nulovej mesačnej splátky, určí mu správca nulovú mesačnú splátku pre obdobie od 1. októbra bežného roka do 30. septembra nasledujúceho roka. Za preukázanie podmienok na určenie nulovej mesačnej splátky sa považuje aj predložená žiadosť o dodatočné zvýšenie pôžičky, ktorá spĺňa podmienky určené týmto zákonom na dodatočné zvýšenie pôžičky. Ak dlžník správcovi do 1. novembra bežného roka nepreukáže, že splnil podmienky na určenie nulovej mesačnej splátky, je dlžník povinný zaplatiť spätne mesačné splátky určené správcom podľa tohto zákona zvýšené o sankcie určené v zmysle všeobecných obchodných podmienok.
(6)	Ak dlžník do 30. júna bežného roku preukáže správcovi výšku svojho zdaniteľného príjmu za predchádzajúci kalendárny rok a požiada na obdobie od 1. októbra bežného roka do 30. septembra nasledujúceho roka o mesačnú splátku nižšiu, ako je bežná mesačná splátka, je správca fondu povinný určiť mu mesačnú splátku na úrovni najnižšej z týchto súm:
a)	1/12 rozdielu medzi zdaniteľným príjmom dlžníka a dvanásťnásobkom minimálnej mzdy, ak je rozdiel medzi zdaniteľným príjmom dlžníka a dvanásťnásobkom minimálnej mzdy kladný,
b)	0, ak je rozdiel medzi zdaniteľným príjmom dlžníka a dvanásťnásobkom minimálnej mzdy, záporný alebo nula,
c)	1/120 zdaniteľného príjmu dlžníka.
(7)	Ustanovenie odseku 6 sa nevzťahuje na dlžníka, ktorý bol v predchádzajúcom kalendárnom roku samostatne zárobkovo činnou osobou.
(8)	Ak dlžník, ktorý bol v predchádzajúcom kalendárnom roku samostatne zárobkovo činnou osobou, do 30. júna bežného roka preukáže správcovi, že za predchádzajúci kalendárny rok mal zdaniteľný príjem nižší ako 12 násobok minimálnej mzdy a požiada na obdobie od 1. októbra bežného roka do 30. septembra nasledujúceho roka o mesačnú splátku nižšiu, ako je bežná mesačná splátka, je správca povinný určiť mu mesačnú splátku vo výške 1/10 minimálnej mzdy. 
(9)	Ak je určená výška mesačnej splátky nižšia ako bežná mesačná splátka, zvyšuje sa istina pôžičky o úrok z rozdielu medzi bežnou mesačnou splátkou a skutočnou výškou mesačnej splátky určenej podľa tohto zákona. Tento úrok sa pripisuje k istine raz ročne.
(10)	Na účel preukázania príjmov správcovi poskytuje dlžník, ktorý je povinný podávať daňové priznanie, výpis z daňového priznania za predchádzajúci kalendárny rok. Ak dlžník nie je povinný podávať daňové priznanie, poskytuje správcovi potvrdenie o ročnom zúčtovaní preddavkov na daň z príjmov zo závislej činnosti a z funkčných pôžitkov za predchádzajúci kalendárny rok.
§ 11
Lehota splatnosti pôžičky
(1)	Lehota splatnosti pôžičky je obdobie, počas ktorého má dlžník splatiť pôžičku. Lehota splatnosti sa určuje v rokoch.
(2)	Lehota splatnosti začína plynúť 1. októbra kalendárneho roku nasledujúceho po kalendárnom roku, v ktorom bola pôžička poskytnutá. Pri určovaní splatnosti dodatočného zvýšenia pôžičky sa postupuje primerane. 
(3)	Do plynutia lehoty splatnosti sa nezapočítava obdobie, počas ktorého má dlžník určenú nulovú mesačnú splátku. Obdobie, v ktorom dlžník spláca inú ako bežnú mesačnú splátku, sa do plynutia lehoty splatnosti započítava primerane k pomeru medzi skutočnou mesačnou splátkou a bežnou mesačnou splátkou.
(4)	Dlžník je povinný uhrádzať splátky pôžičky vo výške a termínoch ich splatnosti určených podľa zmluvy o pôžičke, jej dodatkov a všeobecných obchodných podmienkach.
(5)	Ak je dlžník v omeškaní so zaplatením viac než troch splátok, môže správca žiadať zaplatenie celej nesplatenej časti pôžičky. 
(6)	Nezaplatená časť pôžičky sa úročí od začiatku omeškania úrokovou sadzbou určenou v zmluve o pôžičke zvýšenou o sankčné percento ustanovené vo všeobecných obchodných podmienkach.
(7)	Dlžník má právo pôžičku kedykoľvek predčasne splatiť zaplatením zostávajúcej nesplatenej časti pôžičky. 
§ 12
Prevzatie dlhu iným dlžníkom
(1)	Záväzky dlžníka voči správcovi vyplývajúce zo zmluvy o pôžičke môže prevziať iná právnická osoba alebo fyzická osoba na základe zmluvy o prevzatí dlhu.
(2)	Prevzatie dlhu dlžníka voči správcovi vyplývajúceho zo zmluvy o pôžičke je prevzatie dlhu dlžníka splácať pôžičku v súlade s podmienkami určenými v zmluve o pôžičke.
(3)	Pri prevzatí dlhu sa ako mesačná splátka určí bežná mesačná splátka. Ustanovenia o znížení alebo pozastavení mesačnej splátky sa neuplatnia.
(4)	Zmluvu o prevzatí dlhu uzatvárajú správca a právnická osoba alebo fyzická osoba, ktorá má dlhy prevziať po dohode s dlžníkom.
(5)	Právnická osoba alebo fyzická osoba, ktorá záväzok prevzala, môže vypovedať zmluvu o prevzatí dlhu z akýchkoľvek dôvodov alebo bez udania dôvodu. 
(6)	Správca môže zmluvu  o prevzatí dlhu vypovedať, ak je právnická osoba alebo fyzická osoba, ktorá dlh prevzala, v omeškaní so zaplatením viac než dvoch splátok. 
(7)	Vláda Slovenskej republiky môže vyhlásiť vládny program splácania pôžičiek pre určené skupiny dlžníkov, ktorí
a)	vykonávajú práce vo verejnom záujme podľa osobitného predpisu,8) 
b)	sú v štátnozamestnaneckom pomere,
c)	sú v služobnom pomere.
(8)	Vládny program splácania pôžičiek ustanoví
a)	skupiny dlžníkov, na ktoré sa vládny program vzťahuje,
b)	podmienky, ktoré musí dlžník splniť, aby sa mohol zapojiť do vládneho programu,
c)	rozsah prevzatia dlhu dlžníka voči fondu  Slovenskou republikou,
d)	spôsob zapojenia dlžníka do vládneho programu.
§ 13
Žiadosť o dodatočné zvýšenie pôžičky
(1)	Žiadateľ, ktorý je dlžníkom, môže v každom akademickom roku, v ktorom spĺňa podmienky na poskytnutie pôžičky, požiadať o dodatočné zvýšenie pôžičky. Pôžička sa dodatočne zvyšuje uzavretím dodatku k zmluve o pôžičke.
(2)	Dodatok k zmluve o pôžičke obsahuje
a)	údaje o zmluvných stranách (veriteľ a dlžník),
b)	výšku dodatočného zvýšenia pôžičky a celkovú výšku poskytovanej pôžičky,
c)	úrokovú sadzbu dodatočného zvýšenia pôžičky a úrokovú sadzbu celkovej výšky poskytovanej pôžičky,
d)	lehotu splatnosti pôžičky, 
e)	podmienky čerpania dodatočného zvýšenia pôžičky.
(3)	Pri žiadosti o dodatočné zvýšenie pôžičky sa postupuje podľa § 6.
(4)	Žiadateľ, ktorý je už dlžníkom, si môže uplatniť nárok na dodatočné zvýšenie  pôžičky, ak nebol počas posudzovania nároku v omeškaní viac ako dvoch zo svojich splátok.
(5)	Pri pevne určenej úrokovej sadzbe sa úroková sadzba z celkovej výšky poskytovanej pôžičky určí ako vážený priemer úrokovej sadzby pred dodatočným zvýšením pôžičky a úrokovej sadzby dodatočného zvýšenia pôžičky. Váhami sú objem pôžičky pred jej zvýšením a objem, o ktorý je pôžička zvyšovaná.
(6)	Dlžník môže požiadať o ďalšie zmeny v podmienkach poskytnutia a splácania pôžičky spôsobom uvedeným v odseku 1. 
§ 14
Postúpenie pohľadávky
Splatné pohľadávky vyplývajúce z uplatnenia práva správcu podľa § 11 ods. 5 môže správca so súhlasom ministerstva a ministerstva financií postúpiť tretej osobe.

§ 15
Kontrola a sprístupňovanie informácií

(1) Kontrolu dodržiavania ustanovení tohto zákona a všeobecných obchodných podmienok pri poskytovaní pôžičiek študentom vysokých škôl vykonáva ministerstvo financií a ministerstvo; ustanovenia  osobitných predpisov o kontrole9) tým nie sú dotknuté.
 (2) Na sprístupňovanie informácií o pôžičkách podľa tohto zákona sa vzťahuje osobitný predpis.10)  
§ 16
	Zrušuje sa Študentský pôžičkový fond.2)

Prechodné, záverečné a zrušujúce ustanovenia
§ 17

(1)	Príjmy zo splátok pôžičiek poskytnutých Študentským pôžičkovým fondom podľa doterajších predpisov2) sú od 1. júla 2004 príjmom fondu. Záväzky z pôžičiek poskytnutých  Študentským pôžičkovým fondom podľa doterajších predpisov od 1. júla 2004 uhrádza z majetku Študentského pôžičkového fondu správca uvedený v odseku 2. 
(2)	Na prvého správcu, ktorým je organizácia založená v súlade s § 4 ods. 1 pred 1. júlom 2004, prechádzajú od 1. júla 2004
a)	práva a povinnosti zo zmlúv o poskytnutí pôžičky Študentským pôžičkovým fondom podľa doterajších predpisov,2)
b)	práva a povinnosti z pracovnoprávnych vzťahov zamestnancov Študentského pôžičkového fondu,
c)	práva a povinnosti z ostatných záväzkových vzťahov Študentského pôžičkového fondu,
d)	majetok Študentského pôžičkového fondu.
(3)	Výškou školného v študijnom programe podľa § 6 ods. 3 písm. b) na vysokej škole na území Slovenskej republiky sa rozumie aj výška školného v študijnom odbore v prípade štúdia podľa doterajších predpisov.11)
§ 18
Zrušuje sa zákon č. 200/1997 Z. z. o Študentskom pôžičkovom fonde v znení zákona č. 231/2000 Z. z. a zákona č. 528/2003 Z. z.

______________
9) Napríklad:    Zákon Národnej  rady Slovenskej republiky č. 39/1993 Z.z. o Najvyššom kontrolnom úrade Slovenskej republiky v znení neskorších predpisov, zákon Národnej  rady Slovenskej republiky č. 10/1996 Z.z. o kontrole v štátnej správe.
10) Zákon č. 211/2000 Z. z. o slobodnom prístupe k informáciám.
11) § 109 ods. 1 zákona č. 131/2002 Z.z. v znení neskorších predpisov.

Čl. II
Zákon č. 131/2002 Z. z. o vysokých školách a o zmene a doplnení niektorých zákonov v znení zákona č. 209/2002 Z. z., zákona č. 401/2002 Z. z., zákona č. 442/2003 Z. z., zákona č. 465/2003 Z. z. a zákona č.528/2003 Z. z. sa mení a dopĺňa takto:

1. V § 5 ods. 5 druhej vete sa slovo „šiestich“ nahrádza slovom „12“ a na konci sa pripája táto veta: „Štatutárny orgán novozriadenej verejnej vysokej školy je oprávnený rozhodovať vo veciach jej samosprávnej pôsobnosti podľa § 6 ods. 1 písm. a) až e), g), i), k) a l) a zodpovedá za túto činnosť ministrovi odo dňa poverenia na výkon funkcie štatutárneho orgánu až do ustanovenia orgánov akademickej samosprávy.“. 
2. V § 9 ods. 1 písm. h) sa slová „jedného člena“ nahrádzajú slovami „dvoch členov“.
3. V § 10 ods. 1 sa slová „§ 102 ods. 2 písm. e) až h) a j)“ nahrádzajú slovami „§ 102 ods. 2 písm. e) až g), i) a § 102 ods. 3 písm. e)“.
4. V § 10 ods. 7 sa slová „po habilitácii“ nahrádzajú slovami „na základe rozhodnutia vedeckej rady podľa § 12 ods. 1 písm. f) alebo podľa § 30 ods. 1 písm. f) “.
5. V § 12 ods. 1 písm. e) sa slová „kritériá na habilitácie docentov“ nahrádzajú slovami „kritériá verejnej vysokej školy na vyhodnotenie splnenia podmienok získania vedecko-pedagogického titulu „docent“ (ďalej len „kritériá na získanie titulu docent“)“ a slová „kritériá na vymenovanie profesorov“ sa nahrádzajú slovami „kritériá verejnej vysokej školy na vyhodnotenie splnenia podmienok získania vedecko-pedagogického titulu „profesor“ (ďalej len „kritériá na získanie titulu profesor“),“.
6. V § 12 ods. 1 písm. f) sa slová „habilitácie docentov“ nahrádzajú slovami „návrhy na priznanie titulu docent“.
7. V § 15 ods. 2 písm. i) sa slová „(§ 97 až 100)“ nahrádzajú slovami „(§ 101a až 101e)“.
8. V § 16a ods. 5 sa slová „(§ 96)“ nahrádzajú slovami „(§ 94 ods. 2 písm. a) prvý bod)“, slová „podľa § 95 až 97“ sa nahrádzajú slovami „podľa § 95 až 101a“ a slová „podľa § 101 ods. 3“ sa nahrádzajú slovami „podľa § 101b“.
9. V § 17 ods. 3 sa slová „[§ 16 ods. 7 písm. b)]“ nahrádzajú slovami „[§ 16a ods. 1 písm. b)]“.
10. V § 17 ods. 13 sa slová „(§ 101 ods. 3)“ nahrádzajú slovami „(§ 101b)“.
11. V § 23 ods. 1 písm. a) sa slová „(§ 58 ods. 3)“ nahrádzajú slovami „(§ 58 ods. 6)“.
12. V § 30 ods. 1 písm. e) sa slová „habilitácie docentov“ nahrádzajú slovami „priznanie titulu docent“ a slová „vymenovanie profesorov“ sa nahrádzajú slovami „získanie titulu profesor“.
13. V § 30 ods. 1 písm. f) sa slová „habilitácie docentov“ nahrádzajú slovami „návrhy na získanie titulu docent“.
14. V § 34 ods. 2 sa slová „§ 58 ods. 6“ nahrádzajú slovami „§ 58 ods. 9“.
15. § 38 sa dopĺňa odsekom 6, ktorý znie:
„(6) Vysokoškolský poľnohospodársky podnik využíva poľnohospodársku pôdu vo vlastníctve štátu, ktorá je v správe Slovenského pozemkového fondu, na základe zmluvy o dlhodobom prenájme uzavretej so Slovenským pozemkovým fondom.24a/“
Poznámka pod čiarou k odkazu 24a znie:
„24a) § 2 zákona č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov.“	
16. V § 43 ods. 17 písm. a) sa vypúšťa slovo „§ 16“. 
17. V § 43 ods. 17 písm. b) sa za slová „§ 10 ods. 1, 4, 10 a 11,“ vkladajú slová „§ 16, § 16a,“ a slová „§ 94 až 101“ sa nahrádzajú slovami „§ 94 až 101d“. 
18. V § 44 ods. 11 písm. a) sa vypúšťa slovo  „§ 16“. 
19. V § 44 ods. 11 písm. b) sa za slová „§ 15 ods. 2 písm. h),“ vkladajú slová „§ 16, § 16a,“ a slová „§ 94 až 101“ sa nahrádzajú slovami „§ 94 až 101d“. 
20. V § 45 ods. 7 sa vypúšťa slovo „§ 16“ a za slová „§ 10 ods. 10“ sa vkladajú slová „§ 16, § 16a“.
21. V § 47 ods. 6 sa slovo „šiestich“ nahrádza slovom „12“.
22. V § 47 sa za odsek 6 vkladá nový odsek 7, ktorý znie: 
„(7) Ak sa Akreditačná komisia nevyjadrí v lehote podľa § 92 ods. 5, môže vláda rozhodnúť o žiadosti najneskôr do 15 mesiacov. Minister je o predĺžení lehoty na rozhodnutie vlády povinný písomne upovedomiť príslušnú právnickú osobu (ods.3).“.   
Doterajšie odseky 7 až 15 sa označujú ako odseky 8 až 16.
23. V § 54 ods. 4 sa slová „§ 82 ods. 5“ nahrádzajú slovami „§ 82 ods. 4“.
24. V § 54 ods. 19 sa za slovo „trvania“ vkladajú slová „štandardnej dĺžky“.
25.V § 59 ods. 1 sa slová „§ 58 ods. 5“ nahrádzajú slovami „§ 58 ods. 8“.
26..V § 59 ods. 3 sa slová „(§ 58 ods. 7)“ nahrádzajú slovami „(§ 58 ods. 10)“.
27.V § 66 ods. 1 sa za písmeno e) vkladá nové písmeno f), ktoré znie:
„f) vylúčením zo štúdia v dôsledku neuhradenia školného v ustanovenom termíne (§ 92 ods. 13 a 17),“.
Doterajšie písmeno f) sa označuje ako písmeno g). 
28. V § 66 ods. 2  písm. c) sa slová „c) a d)“ nahrádzajú slovami „c), d) a f)“.
29.V § 67 ods. 2 sa slová „iných údajov“ nahrádzajú slovami „vybraných údajov podľa § 73 ods. 2, 3 a 5“ a za slovo „štruktúra“ sa vkladajú slová „vybraných údajov podľa § 73 ods. 2, 3 a 5“. 
30.V § 67 ods. 5 druhá veta znie:
„Doklad vydáva vysoká škola alebo fakulta na základe osobitnej žiadosti aj v anglickom jazyku.“.
31.V § 68 ods. 2 sa za slová „akademický titul“ vkladá čiarka a slová “podpisy rektora a dekana fakulty, ak sa študijný program uskutočňoval na fakulte, dátum skončenia štúdia podľa § 65 ods. 1, odtlačok pečiatky vysokej školy“ a slová „ďalšie údaje“ sa nahrádzajú slovami „ďalšie vybrané údaje podľa § 73 ods. 2, 3 a 5.“  
32.V § 68 ods. 4 sa slovo „Údaje“ nahrádza slovami „Vybrané údaje  podľa § 73 ods. 2, 3 a 5“.
33.V § 71 sa odsek 3 dopĺňa písmenom e), ktoré znie:
„e) preukázať rozhodujúce skutočnosti, ktoré majú vplyv na vznik nároku, na výšku a na výplatu sociálneho štipendia, a do ôsmich dní písomne oznámiť zmeny v rozhodujúcich skutočnostiach, ktoré majú vplyv na nárok na sociálne štipendium a na jeho výšku.“. 
34.V § 73 ods. 2 sa vypúšťajú slová „u cudzincov“ a za slovo „databázy“ sa vkladajú slová „v rozsahu údajov podľa tohto odseku a odsekov 3 a 5“.
35.§ 76 sa dopĺňa odsekom 7, ktorý znie:
„(7) Vysoká škola môže požadovať od uchádzača o získanie vedecko-pedagogického alebo umelecko-pedagogického titulu „docent“ alebo „profesor“ poplatok na úhradu nákladov spojených s habilitačným konaním alebo vymenúvacím konaním. Výšku poplatku určuje vnútorný predpis vysokej školy. Výška poplatku nesmie prekročiť skutočné náklady na toto konanie. Poplatok je príjmom vysokej školy.“.
36.§ 82 sa dopĺňa odsekom 8, ktorý znie:
„(8) Akreditačná komisia pri akreditácii študijných programov (§ 83 a 84), ktoré chce uskutočňovať pobočka zahraničnej vysokej školy, a ktoré už boli akreditované na území štátu, v ktorom je sídlo zahraničnej vysokej školy, môže prihliadnuť z hľadiska názvu a obsahu týchto študijných programov v študijných odboroch a študijných odborov na osobitosti vyplývajúce z odlišností vysokoškolských vzdelávacích systémov v Slovenskej republike a v štáte sídla zahraničnej vysokej školy.“.
37.V § 83 ods. 5  sa slová „kritériá na habilitácie docentov a vymenúvanie profesorov“ nahrádzajú slovami „kritériá na získanie titulu docent a kritériá na získanie titulu profesor“.
38. V § 89 ods. 7 znie:
„(7) Dotácia na sociálnu podporu študentov pokrýva náklady na poskytovanie sociálnych štipendií a prispieva na pokrytie ostatných zložiek sociálnej podpory. Na pokrytie nákladov na poskytovanie sociálnych štipendií študentom podľa § 95 z prostriedkov štátneho rozpočtu má vysoká škola právny nárok. Pri nenárokových položkách sociálnej podpory študentov a sociálnych služieb spojených so štúdiom podľa § 101a až 101e je dotácia podmienená možnosťami štátneho rozpočtu.“.
39.V § 91 ods. 3 sa slovo „§ 96“ nahrádza slovom „§ 95“.
40.V § 92 odseky 2 až 5 znejú:
 „(2) Ročným školným sa rozumie školné za akademický rok.
(3) Študent v študijnom programe prvého stupňa, v študijnom programe druhého stupňa alebo v študijnom programe podľa § 53 ods. 3, ktorý neprekročil štandardnú dĺžku štúdia [§ 51 ods. 4 písm. h)] pre študijný program, platí školné, ktorého ročná výška je v rozpätí od polovice základu podľa odseku 1 až po jeho trojnásobok. Výšku školného v rámci tohto rozpätia určí pre daný študijný program, formu štúdia a akademický rok rektor vysokej školy, v prípade študijných programov uskutočňovaných na fakulte na návrh dekana fakulty. Platenie školného podľa tohto odseku sa vzťahuje aj na študentov vojenských vysokých škôl, ktorí nevykonávajú vojenskú službu a študentov policajných vysokých škôl,46a) ktorí nie sú v služobnom pomere.
(4) Študent v študijnom programe prvého stupňa, v študijnom programe druhého stupňa alebo v študijnom programe podľa § 53 ods. 3, ktorý študuje dlhšie ako je štandardná dĺžka štúdia [§ 51 ods. 4 písm. h)] bez vážneho dôvodu, platí školné, ktorého ročná výška je v rozpätí od dvaapolnásobku základu podľa odseku 1 až po jeho päťnásobok. Výšku školného v rámci tohto rozpätia určí pre daný študijný program, formu štúdia a akademický rok rektor vysokej školy, v prípade študijných programov uskutočňovaných na fakulte na návrh dekana fakulty. Dotácia zo štátneho rozpočtu pripadajúca na takéhoto študenta podľa § 89 ods. 4 sa znižuje o dvojnásobok základu. Za dobu štúdia na účely odseku 3 a tohto odseku sa považuje celková doba, počas ktorej bol študent zapísaný na štúdium študijného programu zodpovedajúceho stupňa na niektorej z verejných vysokých škôl v Slovenskej republike. U študentov študijného programu prvého stupňa sa do doby štúdia započítava aj doba, počas ktorej bol študent zapísaný na štúdium študijného programu podľa § 53 ods. 3. U študentov študijného programu druhého stupňa sa do doby štúdia započítava aj doba, počas ktorej bol študent zapísaný na štúdium študijného programu podľa § 53 ods. 3 presahujúca 3 roky. U študentov študijného programu podľa § 53 ods. 3 sa do doby štúdia započítava aj doba, počas ktorej bol študent zapísaný na štúdium študijného programu prvého stupňa alebo druhého stupňa. Doba štúdia sa na účely odseku 3 a tohto odseku zaokrúhľuje na celé akademické roky smerom hore a vyhodnocuje sa vždy k začiatku akademického roku. Pri súčasnom štúdiu dvoch alebo viacerých študijných programov sa každé štúdium započítava do doby štúdia osobitne. Ustanovenie tohto odseku sa vzťahuje aj na študentov štátnych vysokých škôl.
(5) Študent doktorandského štúdia platí školné. Ročnú výšku školného pre doktorandské štúdium určí pre daný študijný program, formu štúdia a akademický rok rektor vysokej školy, v prípade študijných programov uskutočňovaných na fakulte na návrh dekana fakulty. Pre dennú formu doktorandského štúdia určí ročnú výšku školného v rozpätí od polovice základu podľa odseku 1 až po jeho trojnásobok. Študentovi externej formy doktorandského štúdia, ktorý je zamestnancom verejnej vysokej školy na ustanovený týždenný pracovný čas, môže rektor znížiť výšku školného alebo školné odpustiť.“.
Poznámka pod čiarou k odkazu 46a znie:
„46a) Zákon č. 320/2002 Z. z. o brannej povinnosti v znení neskorších predpisov.“.
41.V § 92 ods. 10 sa slová „rovnocennosti dokladov o štúdiu“ nahrádzajú slovami „rovnocennosti dokladov o vzdelaní“.
42. V § 92 odseky 12 až 16 znejú:
„(12) Formu platenia školného a formu platenia a splatnosť poplatkov spojených so štúdiom určí štatút verejnej vysokej školy.
(13) Rektor môže s prihliadnutím na sociálnu a zdravotnú situáciu študenta alebo na iné zreteľa hodné skutočnosti podľa zásad uvedených v štatúte verejnej vysokej školy odložiť termín splatnosti školného a poplatkov spojených so štúdiom. Lehota splatnosti školného a poplatkov spojených so štúdiom nemôže byť dlhšia, ako dva mesiace odo dňa splatnosti ročného školného podľa odseku 17. 
(14) Školné a poplatky spojené so štúdiom uhrádzané študentmi sú príjmom verejnej vysokej školy.
(15) Najmenej 25 % príjmov zo školného, okrem príjmov podľa odsekov 5 a 6, použije verejná vysoká škola prostredníctvom štipendijného fondu verejnej vysokej školy na štipendiá podľa § 101a alebo pôžičky podľa § 101b.
(16) Na určovanie školného a poplatkov spojených so štúdiom podľa tohto zákona sa nevzťahujú všeobecné predpisy o správnych poplatkoch. 47)“.
43. § 92 sa dopĺňa odsekmi 17 až 20, ktoré znejú:
„(17) Ročné školné na akademický rok podľa odsekov 1 až 5 sa platí v dvoch rovnakých splátkach. Prvá splátka musí byť zaplatená do dňa zápisu na štúdium príslušného študijného programu na začiatku akademického roku; u študentov, ktorí požiadali o študentskú pôžičku podľa osobitného predpisu, 47a) je termín splatnosti do konca januára bežného akademického roka. Termín druhej splátky je do konca marca bežného akademického roku. 
(18) Ak študent nedodrží povinnosť uhradiť školné, môže byť vylúčený zo štúdia [§ 66 ods. 1 písm. f)]. 
(19) Vysoká škola vydá študentovi po riadnom skončení štúdia vysokoškolský diplom (§ 65 ods. 3) až po uhradení predpísaného školného. 
(20) Ak študent skončí alebo preruší štúdium počas akademického roku, nemá nárok na vrátenie už zaplateného školného. Ak študent skončí alebo preruší štúdium počas akademického roku, jeho povinnosť uhradiť dovtedy neuhradené školné na daný akademický rok zaniká. Ak študent po prerušení pokračuje v štúdiu, je povinný uhradiť časť školného za štúdium, ktoré sa mu započítava, v prípade, ak toto školné nezaplatil pred prerušením. ”.
Poznámka pod čiarou k odkazu 47a znie:
„47a) zákon č.  /2004 Z. z. o študentských pôžičkách a o zmene a doplnení niektorých zákonov.“.
44. Tretia hlava desiatej časti vrátane nadpisu znie:
„TRETIA HLAVA
SOCIÁLNA PODPORA ŠTUDENTOV A SOCIÁLNE SLUŽBY SPOJENÉ SO ŠTÚDIOM

§ 94
Sociálna podpora študentov a sociálne služby spojené so štúdiom
(1)	Účelom sociálnej podpory študentov a sociálnych služieb spojených so štúdiom je prispievať študentom vysokých škôl na uspokojovanie sociálnych potrieb spojených so štúdiom z prostriedkov štátneho rozpočtu a z vlastných zdrojov vysokých škôl.
(2)	Sociálna podpora študentov je
a)	priama, ktorou je 
1.	sociálne štipendium z prostriedkov štátneho rozpočtu,
2.	študentská pôžička podľa osobitného predpisu,47a)
3.	štipendium z vlastných zdrojov vysokej školy,
4.	pôžička z vlastných zdrojov vysokej školy,
b)	nepriama, ktorou je
1.	príspevok na náklady spojené s ubytovaním a so stravovaním,
2.	príspevok na športovú činnosť a kultúrnu činnosť.
(3)	Sociálne služby spojené so štúdiom sú
a)	ubytovacie služby,
b)	stravovacie služby.
(4)	Každý študent má právo uchádzať sa o priamu sociálnu podporu a o sociálne služby spojené so štúdiom, ak spĺňa podmienky podľa tohto zákona. Pri počte uchádzačov o niektorú zo sociálnych služieb presahujúcom jej celkovú kapacitu sa sociálna služba poskytne podľa kritérií vopred určených a zverejnených vysokou školou, ktoré zohľadnia najmä sociálnu situáciu a študijný prospech uchádzača.
Sociálne štipendium
§ 95
Nárok na sociálne štipendium
(1)	Nárok na sociálne štipendium vzniká študentovi, ak
a)	študuje v dennej forme štúdia na vysokej škole študijný program prvého stupňa, študijný program druhého stupňa alebo študijný program podľa § 53 ods. 3,
b)	má trvalý pobyt na území Slovenskej republiky,
c)	rozdiel medzi priemernými nákladmi študenta súvisiacimi so štúdiom podľa § 96 ods. 2 a súčinom príjmového koeficientu a rozdielu medzi príjmom spoločne posudzovaných osôb podľa § 98 a životným minimom spoločne posudzovaných osôb47b) okrem študenta je vyšší ako nula.
(2)	Nárok na sociálne štipendium podľa odseku 1 nevzniká študentovi, ktorý študuje dlhšie ako je štandardná dĺžka štúdia podľa § 92 ods. 4.  Ak študent študuje súbežne na dvoch alebo viacerých vysokých školách, vzniká mu nárok najviac na jedno sociálne štipendium. V takomto prípade sa mu pre účely tohto odseku do doby štúdia započítava len to štúdium, v rámci ktorého poberá sociálne štipendium. 
(3)	Poskytnutie sociálneho štipendia nevylučuje poskytnutie štipendií z vlastných zdrojov vysokej školy.
§ 96
Výška sociálneho štipendia
(1)	Výška sociálneho štipendia za kalendárny mesiac je rozdiel medzi priemernými nákladmi študenta súvisiacimi so štúdiom podľa odseku 2 a súčinom príjmového koeficientu a rozdielu medzi príjmom spoločne posudzovaných osôb podľa § 98 a životným minimom spoločne posudzovaných osôb okrem študenta, ktorý si uplatnil nárok na sociálne štipendium. Ak je rozdiel medzi príjmom spoločne posudzovaných osôb a životným minimom spoločne posudzovaných osôb47b) okrem študenta nižší ako nula, výška sociálneho štipendia sa rovná výške priemerných nákladov študenta súvisiacimi so štúdiom.
(2)	Priemerné náklady študenta súvisiace so štúdiom sa rovnajú
a)	sume životného minima určenej osobitným predpisom,47c)
b)	1,2 násobku sumy životného minima určenej osobitným predpisom,47c) ak miesto sídla vysokej školy, na ktorej študent študuje, alebo miesto jej pracoviska mimo jej sídla, na ktorom sa uskutočňuje jeho štúdium, je mimo miesta trvalého pobytu študenta a najkratšia cestovná vzdialenosť verejnou pravidelnou autobusovou dopravou47d) alebo verejnou železničnou dopravou47e) medzi týmito miestami  je 30 km a viac. 
(3)	Príjmový koeficient na výpočet výšky sociálneho štipendia je číslo v rozsahu 1/4 až 1, ktorého hodnotu určí ministerstvo opatrením. 
(4)	Vypočítaná výška sociálneho štipendia za kalendárny mesiac sa zaokrúhľuje na celé päťdesiatkoruny nahor a poskytuje sa, ak je sociálne štipendium najmenej päť percent zo sumy životného minima určenej osobitným predpisom47b/.
§ 97
Príjem a spôsob zisťovania príjmu
(1)	Príjem na účely poskytovania sociálneho štipendia sa posudzuje podľa osobitného predpisu.47f)
(2)	Za príjem sa na účely poskytovania sociálneho štipendia nepovažujú opakované štátne sociálne dávky podľa osobitného predpisu,47g) a opakované dávky v hmotnej núdzi a príspevky k dávke podľa osobitného predpisu47h). 
(3)	Od príjmu uvedeného v odseku 1 sa odpočíta
a)	výživné a príspevok na výživu platené iným osobám, voči ktorým má spoločne posudzovaná osoba upravenú vyživovaciu povinnosť,47i) alebo platené výživné, ktoré prešlo na štát,47j)
b)	úhrada alebo časť úhrady za starostlivosť poskytovanú nezaopatrenému dieťaťu v zariadení,47k) ak je dôvodom takejto starostlivosti výkon ústavnej výchovy na základe právoplatného rozhodnutia súdu alebo výkon ochrannej výchovy na základe právoplatného rozhodnutia súdu, ktorú platí spoločne posudzovaná osoba za nezaopatrené dieťa, voči ktorému má vyživovaciu povinnosť; to platí aj vtedy, ak ide o úhradu alebo časť úhrady za starostlivosť poskytovanú v zariadení sociálnych služieb celoročne, ktorú platí spoločne posudzovaná osoba za inú osobu ako dieťa, voči ktorej má vyživovaciu povinnosť. 
(4)	Príjem v cudzej mene sa prepočíta na slovenskú korunu podľa kurzu vyhláseného Národnou bankou Slovenska posledný deň v danom mesiaci, ak mala spoločne posudzovaná osoba príjem v cudzej mene len v jednom mesiaci kalendárneho roka, za ktorý sa zisťuje príjem. Ak mala spoločne posudzovaná osoba príjem v cudzej mene počas viac ako jedného mesiaca kalendárneho roka, za ktorý sa zisťuje príjem, prepočíta sa príjem v cudzej mene na slovenskú korunu priemerom týchto kurzov v mesiacoch, v ktorých spoločne posudzovaná osoba mala príjem v cudzej mene.
(5)	Rozhodujúce obdobie, za ktoré sa zisťuje príjem na posúdenie nároku na sociálne štipendium, je priemerný mesačný príjem za kalendárny rok, ktorý predchádza akademickému roku, na ktorý sa posudzuje nárok na sociálne štipendium. Tento príjem sa zisťuje vždy v septembri kalendárneho roka a platí pri posudzovaní nároku na sociálne štipendium až do konca júna nasledujúceho kalendárneho roka. Ak sa významne zmenia skutočnosti rozhodujúce pre posúdenie nároku na sociálne štipendium , môže študent požiadať o iné určenie rozhodujúceho obdobia.
(6)	Príjem na posúdenie nároku na sociálne štipendium sa vypočíta ako jedna dvanástina príjmu spoločne posudzovaných osôb v rozhodujúcom období. Takto vypočítaný príjem sa zaokrúhľuje na celé desaťkoruny nadol.
§ 98
Okruh spoločne posudzovaných osôb
(1)	Na účely posudzovania príjmu podľa § 97 ods. 6 sa spoločne posudzujú
a)	študent a jeho rodičia a ich nezaopatrené deti,47l) ktoré sú v ich starostlivosti, ak ide o slobodného  bezdetného študenta, ženatého bezdetného študenta alebo rozvedeného bezdetného študenta,  
b)	študent a jeho manžel, ak aspoň jeden z nich má príjem zo závislej činnosti alebo z podnikania a z inej samostatnej zárobkovej činnosti47m) a ich nezaopatrené deti, ktoré sú v ich starostlivosti,
c)	študent, ktorý má nezaopatrené dieťa v starostlivosti a ktorého manžel nemá príjem zo závislej činnosti, z podnikania a inej samostatnej zárobkovej činnosti, osamelý študent s nezaopatreným dieťaťom, ktoré má v starostlivosti, obojstranne osirelý študent, študent, ktorému bola upravená vyživovacia povinnosť od rodičov a študent, ktorému bolo dieťa zverené do starostlivosti nahrádzajúcej starostlivosť rodičov na základe rozhodnutia súdu.
(2)	Okruh spoločne posudzovaných osôb sa opakovane posúdi, ak
a)	študent zmení rodinný stav,
b)	sa počet spoločne posudzovaných osôb zvýši alebo zníži najmä narodením, úmrtím, rozvodom manželstva, upravením vyživovacej povinnosti voči študentovi alebo upravením vyživovacej povinnosti študenta voči niektorej zo spoločne posudzovaných osôb,
c)	niektorá zo spoločne posudzovaných osôb nastúpi do väzby alebo výkonu trestu odňatia slobody, alebo na výkon základnej služby alebo náhradnej služby v ozbrojených silách alebo civilnej služby alebo je nezvestná a je po nej vyhlásené pátranie.
§ 99
Uplatnenie nároku na sociálne štipendium
(1)	Študent si môže uplatniť nárok na sociálne štipendium najskôr na začiatku akademického roka podaním písomnej žiadosti o sociálne štipendium (ďalej len „žiadosti“) na vysokej škole, na ktorej študuje. Študent študujúci na zahraničnej vysokej škole si môže uplatniť nárok na sociálne štipendium najskôr na začiatku akademického roka podaním žiadosti na ministerstvo. K žiadosti študent doloží doklady potrebné na posúdenie nároku na sociálne štipendium.
(2)	Žiadosť obsahuje osobné údaje študenta, a to meno, priezvisko, dátum narodenia, adresu trvalého pobytu a adresu prechodného pobytu a rodné číslo. Na výzvu vysokej školy, na ktorej študent študuje, študent doplní ďalšie údaje o svojej osobe a osobách, ktoré sa s ním spoločne posudzujú podľa § 98. Vysoká škola môže osobné údaje študenta, okrem údajov zhodných s údajmi uvedenými v § 73 ods. 2 a 3, a s ním spoločne posudzovaných osôb spracovávať len na účel sociálneho štipendia.
(3)	Vysoká škola vyplatí sociálne štipendium študentovi, ktorý si uplatní nárok podľa odseku 1 a  spĺňa podmienky nároku podľa § 95 ods. 1. Ak študent nespĺňa ustanovené podmienky nároku, vysoká škola vydá rozhodnutie o zamietnutí žiadosti.
(4)	Orgány štátnej správy, obce, školy, školské zariadenia a iné právnické osoby a fyzické osoby, ktoré sú vecne príslušné na poskytovanie údajov súvisiacich  so sociálnym štipendiom, sú povinné spolupracovať s vysokou školou na účely kontroly podmienok nároku na sociálne štipendium, jeho výšku a výplatu a na žiadosť vysokej školy sú povinné oznamovať osobné údaje uvedené v odseku 2 a ďalšie osobné údaje týkajúce sa príjmu podľa § 97 ods. 1 až 5 zisťovaného na účely posudzovania nároku na sociálne štipendium.
§ 100
Výplata sociálneho štipendia
(1)	Sociálne štipendium sa vypláca mesačne pozadu, najviac za desať mesiacov akademického roka, v ktorom si študent uplatnil nárok na sociálne štipendium.
(2)	Vysoká škola sociálne štipendium vyplatí za celý kalendárny mesiac, aj keď podmienky nároku boli splnené len za časť kalendárneho mesiaca.
(3)	Sociálne štipendium sa neposkytuje za júl a august príslušného akademického roka.
(4)	Vysoká škola alebo ministerstvo podľa § 99 ods. 1 druhej vety poukazuje sociálne štipendium študentovi na jeho účet v banke alebo v pobočke zahraničnej banky, ktorá má povolenie pôsobiť ako banka na území Slovenskej republiky. Sociálne štipendium sa nevypláca do cudziny.
(5)	Vysoká škola rozhodne o zastavení výplaty sociálneho štipendia od kalendárneho mesiaca, ktorý nasleduje po kalendárnom mesiaci, za ktorý sa sociálne štipendium vyplatilo, ak 
a)	študent nesplnil povinnosť podľa § 71, alebo
b)	z vlastného podnetu alebo z podnetu inej fyzickej osoby alebo právnickej osoby vznikol dôvod na prešetrenie, či študent naďalej spĺňa podmienky nároku na sociálne štipendium a na jeho výplatu.
(6)	Odvolanie proti rozhodnutiu o zastavení výplaty sociálneho štipendia podľa odseku 5 nemá odkladný účinok.
(7)	Vysoká škola obnoví výplatu sociálneho štipendia od kalendárneho mesiaca nasledujúceho po kalendárnom mesiaci, v ktorom študent preukázal, že zanikli dôvody, pre ktoré bola výplata zastavená. O obnovení výplaty sociálneho štipendia fakulta vydá rozhodnutie. Vysoká škola doplatí sociálne štipendium za obdobie zastavenia jeho výplaty, ak podmienky nároku na sociálne štipendium sa počas tohto obdobia splnili.
§ 101
Zvýšenie, zníženie, odňatie a vrátenie sociálneho štipendia
(1)	Ak nastala skutočnosť, ktorá má za následok zvýšenie vyplácaného sociálneho štipendia, prináleží študentovi zvýšené sociálne štipendium už za kalendárny mesiac, v ktorom táto skutočnosť nastala.
(2)	Ak nastala skutočnosť, ktorá má za následok zníženie sociálneho štipendia, prináleží študentovi sociálne štipendium v pôvodnej výške ešte za kalendárny mesiac, v ktorom táto skutočnosť nastala.
(3)	Ak študent prestal spĺňať podmienky nároku na sociálne štipendium, alebo ak vysoká škola vyplácala sociálne štipendium študentovi neprávom, vysoká škola rozhodne o odňatí sociálneho štipendia. Ak vysoká škola vyplácala sociálne štipendium vo vyššej sume, ako mala, rozhodne o jeho znížení.
(4)	Ak vysoká škola vyplácala sociálne štipendium neprávom alebo vo vyššej sume, ako mala, hoci študent splnil povinnosti podľa tohto zákona, sociálne štipendium odníme alebo jeho sumu zníži od kalendárneho mesiaca, ktorý nasleduje po kalendárnom mesiaci, za ktorý sociálne štipendium neprávom vyplatila alebo vyplatila vo vyššej sume.
(5)	Ak vysoká škola vyplácala sociálne štipendium v nižšej sume, ako mala alebo sociálne štipendium nevyplácala, hoci študent splnil podmienky podľa tohto zákona, vysoká škola sociálne štipendium doplatí alebo vyplatí vo výške, na ktorú mal študent nárok. 
(6)	Nárok na doplatenie sociálneho štipendia alebo na vyplatenie sociálneho štipendia podľa odseku 5 zaniká uplynutím jedného roka od poslednej výplaty sociálneho štipendia v nižšej sume, ako patrilo, alebo od posledného kalendárneho mesiaca, za ktorý mala vysoká škola vyplatiť sociálne štipendium.
(7)	Študent, ktorý poberal sociálne štipendium alebo jeho časť neprávom, je povinný vrátiť sociálne štipendium alebo jeho časť zvýšené o 10 % od kalendárneho mesiaca, od ktorého mu nepatrilo vôbec alebo nepatrila jeho časť, ak
a)	nesplnil niektorú jemu uloženú povinnosť a prijímal sociálne štipendium alebo jeho časť, hoci vedel a musel z okolností predpokladať, že sa vyplácalo neprávom alebo vo vyššej sume, ako patrili; v prípade podozrenia z trestného činu podvodu vysoká škola podá podnet orgánom činným v trestnom konaní na začatie konania,
b)	úmyselne spôsobil, že sociálne štipendium alebo jeho časť sa vyplatili neprávom alebo vo vyššej sume, ako patrili; vysoká škola podá podnet orgánom činným v trestnom konaní na začatie konania.
(8)	O povinnosti vrátiť sociálne štipendium alebo jeho časť podľa odseku 7 vydá vysoká škola rozhodnutie.
(9)	Nárok na vrátenie sociálneho štipendia vyplateného neprávom alebo v nesprávnej výške zaniká uplynutím troch rokov odo dňa, v ktorom sa sociálne štipendium vyplatilo. Tieto lehoty neplynú počas výkonu rozhodnutia alebo, ak sa na úhradu preplatku vykonávajú zrážky zo sociálneho štipendia.
(10)	Rozhodnutia vydané podľa odsekov 8 a 9 možno vykonať najneskôr do desiatich rokov po uplynutí lehoty určenej na splnenie uloženej povinnosti.
(11)	Ak je študent povinný na základe vykonateľného rozhodnutia vrátiť sumy neprávom prijaté podľa tohto zákona, môžu sa zraziť aj z bežne vyplácaného alebo z neskôr priznaného sociálneho štipendia, alebo zo mzdy, platu alebo inej odmeny za prácu, alebo z náhrad z týchto plnení a z odmien za pracovnú pohotovosť.  Sumy, ktoré nemožno postihnúť výkonom rozhodnutia a ktoré sa nesmú povinnému zraziť zo mzdy pri výkone rozhodnutia, ustanovuje osobitný predpis.47n)
(12)	Sociálne štipendium nemožno postihnúť výkonom rozhodnutia podľa osobitného predpisu.47o)
§ 101a
Štipendiá z vlastných zdrojov vysokej školy
(1)	Vysoká škola priznáva v rámci svojich možností študentom štipendiá z vlastných zdrojov, najmä za vynikajúce plnenie študijných povinností, dosiahnutie vynikajúceho výsledku v oblasti štúdia, výskumu, vývoja, umeleckej alebo športovej činnosti alebo ako jednorazovú, či pravidelnú sociálnu podporu s osobitným zreteľom na študentov s dlhodobo nepriaznivým zdravotným stavom47p) a študentov, ktorým sa poskytuje starostlivosť v zariadení sociálnych služieb podľa osobitných predpisov.47r)
(2)	Podrobnosti o poskytovaní štipendií uvedených v odseku 1  určuje štipendijný poriadok vysokej školy alebo štipendijný poriadok fakulty.
§ 101b
Pôžička z vlastných zdrojov vysokej školy
(1)	Vysoká škola môže študentovi poskytnúť pôžičku z vlastných zdrojov. Pôžička z vlastných zdrojov vysokej školy sa poskytuje najmä na výdavky spojené so štúdiom, a to  najmä na študijnú literatúru a na sociálne služby podľa § 101d.
(2)	Podrobnosti poskytovania pôžičky upraví vysoká škola v štipendijnom poriadku [§ 15 ods. 1 písm. i) a § 48 ods. 1 písm. f)].
§ 101c
Príspevok na športovú činnosť a kultúrnu činnosť
Vysoká škola podľa svojich možností utvára podmienky a podporuje športovú činnosť a kultúrnu činnosť študentov. Osobitným druhom podpory športovej činnosti a kultúrnej činnosti študentov je podpora vysokoškolských telovýchovných jednôt, vysokoškolských športových klubov, akademických umeleckých súborov a univerzitných pastoračných centier. Príspevky, ktoré im vysoká škola poskytuje, sú hradené zo štátneho rozpočtu (§ 89 ods. 2 a 7).
§ 101d
Sociálne služby spojené so štúdiom
(1)	Vysoká škola v rámci svojich možností zabezpečí stravovacie služby a ubytovacie služby.
(2)	Stravovacie služby a ubytovacie služby študentom poskytuje vysoká škola vo vlastných účelových zariadeniach, alebo na základe zmluvných vzťahov s inými subjektami.
(3)	Ak študent využil sociálne služby spojené so štúdiom na iný účel, než na aký sú určené, alebo ich využil napriek tomu, že mu nepatrili, alebo ak iným spôsobom tieto služby zneužil, dopúšťa sa disciplinárneho priestupku (§ 72).
§ 101e
Podpora študentov so zdravotným postihnutím
Vysoká škola vytvára zodpovedajúce podmienky štúdia pre študentov so zdravotným postihnutím47p) vzhľadom na ich špeciálne študijné potreby bez znižovania požiadaviek na študijný výkon.“.

Poznámky pod čiarou k odkazom 47b až 47r znejú:
47b ) § 2 zákona č. 601/2003 Z. z. o životnom minime a o zmene a doplnení niektorých zákonov.
47c) § 2 písmeno a) zákona č. 601/2003 Z. z. 
47d) Zákon Národnej rady Slovenskej republiky č. 168/1996 Z. z. o cestnej doprave v znení neskorších predpisov.
47e) Zákon Národnej rady Slovenskej republiky č. 164/1996 Z. z o dráhach a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov.
47f ) § 4 zákona č. 601/2003 Z. z. 
47g ) Napríklad zákon č. 600/2003 Z. z. o prídavku na dieťa a o zmene a doplnení zákona č. 461/2003 Z. z. o sociálnom poistení, zákon č. 280/2002 Z. z. o rodičovskom príspevku v znení neskorších predpisov, 
      zákon č. 265/1998 Z. z. o pestúnskej starostlivosti a príspevkoch pestúnskej starostlivosti v znení neskorších predpisov.
47h )Zákon č. 599/2003 Z. z. o pomoci v hmotnej núdzi a o zmene a doplnení niektorých zákonov.
47i ) Zákon č. 94/1963 Zb. o rodine v znení neskorších predpisov.
47j )  Zákon č. 265/1998 Z. z. v znení neskorších predpisov.
47k ) Napríklad zákon Národnej rady Slovenskej republiky č. 279/1993 Z. z. o školských zariadeniach v znení neskorších predpisov, zákon č. 195/1998 Z. z. o sociálnej pomoci v znení neskorších predpisov.
47l ) Zákon č.  600/2003 Z. z. 
47m ) § 5 a 6 zákona  č. 595/2003 Z. z. o dani z príjmov.
47n )§ 276 až 302 Občianskeho súdneho poriadku.
Zákon Národnej rady Slovenskej republiky č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení  neskorších predpisov.
Nariadenie vlády Slovenskej republiky č. 89/1997 Z. z. o rozsahu zrážok zo mzdy povinného pri nútenom výkone rozhodnutia.
47o )  § 317 ods. 2 Občianskeho súdneho poriadku.
        § 78 ods. 5 zákona č. 71/1967 Zb. v znení neskorších predpisov.
        Zákon Národnej rady Slovenskej republiky č. 233/1995 Z. z. v znení neskorších predpisov.
47p )   Zákon č. 461/2003 Z. z. o sociálnom poistení v znení neskorších predpisov.
47r )    Zákon č. 195/1998 Z. z. v znení neskorších predpisov

45. V § 102 ods. 2 písm. l) sa na začiatok vkladajú slová „vydáva a“.
46. V § 102 ods. 2 písm. m) znie:
„m) vedie centrálny register študentov podľa § 73 ods. 1,“
47. V § 102 ods. 3 písm. a) sa slová „( § 10 ods. 7)“ nahrádzajú slovami „(§ 10 ods. 8)“.
48. V § 108 sa slová „(§ 96 ods. 1)“ nahrádzajú slovami „(§ 95 ods. 1 a 2),  vylúčenia zo štúdia v dôsledku neuhradenia školného v stanovenom termíne (§ 66 ods. 1 písm. f)“
49. V § 113 ods. 3 znie: „Ustanovenia § 92 sa vzťahujú aj na študentov študujúcich v študijných odboroch zriadených podľa predchádzajúcich predpisov (§ 109).“.
50. Za § 113  sa vkladá § 113a, ktorý vrátane nadpisu znie:
„ § 113a
Prechodné ustanovenia k úpravám účinným od 1. septembra 2004
(1)	Podľa tohto zákona sa sociálne štipendium za september 2004 vyplatí najskôr v októbri 2004.
(2)	Pri posudzovaní príjmu na účely poskytovania sociálneho štipendia v akademických rokoch 2004/2005 a 2005/2006 sa za opakované štátne sociálne dávky podľa § 97 ods. 2 považujú aj príspevok k prídavku na dieťa a príspevok na bývanie a ako dávka v hmotnej núdzi sa považuje dávka sociálnej pomoci, ktoré boli poskytované podľa právnych predpisov účinných do 31.12.2003.54a) 
(3)	V konaniach o nároku na sociálne štipendium, úprave jeho výšky a výplate sociálneho štipendia, ktoré začali pred 1. septembrom 2004, sa postupuje podľa doterajších predpisov do 31. augusta 2004.“.
(4)	 Na platenie školného študentmi študujúcimi dlhšie ako je štandardná dĺžka štúdia a študentmi dennej formy štúdia doktorandských študijných programov sa vzťahujú doterajšie predpisy do 31. augusta 2004. 

Poznámka pod čiarou k odkazu 54a znie:
„54a)Zákon č. 281/2002 Z. z. o prídavku na dieťa a o príspevku k prídavku na dieťa v znení neskorších       predpisov.
      Zákon č. 300/1999 Z. z. o príspevku na bývanie v znení neskorších predpisov.
      Zákon č. 195/1998 Z. z. o sociálnej pomoci v znení neskorších predpisov.“

51. Za § 114 sa vkladá § 114a, ktorý vrátane nadpisu znie:

„§ 114a
Zrušovacie ustanovenie 
Zrušuje sa vyhláška Ministerstva školstva, mládeže a telesnej výchovy Slovenskej republiky č. 326/1990 Zb. o poskytovaní štipendií študentom vysokých škôl v znení vyhlášky Ministerstva školstva Slovenskej republiky č. 106/1996 Z. z., vyhlášky Ministerstva školstva Slovenskej republiky č. 324/1996 Z. z., vyhlášky Ministerstva školstva Slovenskej republiky č. 471/2000 Z. z. a vyhlášky Ministerstva školstva Slovenskej republiky č. 154/2002 Z. z..“.

Čl. III

        Zákon Národnej rady Slovenskej republiky č. 303/1995 Z. z. o rozpočtových pravidlách v znení  zákona  Národnej rady Slovenskej republiky č. 386/1996 Z. z., zákona č. 358/1997 Z. z., zákona č. 377/1998 Z. z.,  zákona č. 348/1999 Z. z., zákona č. 441/2000 Z. z., zákona č. 169/2001 Z. z., zákona č. 445/2001 Z. z., zákona č. 502/2001 Z. z., zákona č. 506/2001 Z. z., zákona č. 553/2001 Z. z., zákona č. 559/2001 Z. z., zákona č. 291/2002 Z. z., zákona č. 427/2002 Z. z., zákona č. 163/2003 Z. z., zákona č. 267/2003 Z. z., zákona č. 442/2003 Z. z., zákona č. 609/2003 Z. z. a zákona č. .../2004 Z.z. sa mení a dopĺňa takto:

V § 18 odsek 1 znie:
„ (1) Rozpočtová organizácia nemôže prijímať ani poskytovať úvery a pôžičky, ani vstupovať do úverových alebo pôžičkových vzťahov ako ručiteľ s výnimkou rozpočtovej organizácie, ktorou je ministerstvo, ak koná podľa osobitného zákona 5a) v súlade so zákonom o štátnom rozpočte na príslušný rozpočtový rok a Ministerstvo školstva Slovenskej republiky pri postupe podľa osobitného predpisu. 13b)“.
Poznámka pod čiarou k odkazu 13b znie:
     „13b) Zákon č. .../2004 Z. z. o študentských pôžičkách a o zmene a doplnení niektorých zákonov. “.

Čl. IV
        Predseda Národnej rady Slovenskej republiky sa splnomocňuje, aby v Zbierke zákonov Slovenskej republiky vyhlásil úplné znenie zákona č. 131/2002 Z. z. o vysokých školách a o zmene a doplnení niektorých zákonov, ako vyplýva zo zmien a doplnení zákona č. 209/2002 Z. z., zákona č. 401/2002 Z. z., zákona č. 442/2003 Z. z., zákona č. 465/2003 Z. z., zákona č.528/2003 Z. z. a zo zmien a doplnení vykonaných týmto zákonom.

Čl. V
          Tento zákon nadobúda účinnosť 1. júna 2004 okrem čl. I § 16, ktorý nadobúda účinnosť 1. júla 2004 a čl. II bodov 7, 8, 10, 17, 19, 27, 28, 33, 40,42, 43, 44 s výnimkou § 94 a 101a až 101e, 48, 49. a 50, ktoré nadobúdajú účinnosť 1. septembra 2004; v čl. II § 114a stráca účinnosť 31. augusta 2004.